દુર્ઘટનામાં મૃત્યુ પામેલાં રૂપલ દેસાઈના ભાઈ આશિષ દેસાઈ તથા બહેન સોનલ વખારિયા હાલ અમદાવાદમાં છે. આશિષ દેસાઈ કહે છે, “હજુપણ આ ઘટના અમારા માટે દુઃખદાયક છે. મારા પિતા રૂપલબહેનનો મૃતદેહ લેવા મુંબઈ પહોંચ્યા ત્યારે બધાં કૉફિન પર મૃતકના નામનો ટૅગ અને ફોટો ચોંટાડવામાં આવ્યા હતા. જેમાં મારી બહેનના ટૅગ પર નીરજાનો ફોટો હતો અને નીરજાના ટૅગ પર મારી બહેનનો ફોટો હતો. આથી મારા પિતાએ તત્કાલીન એવિયેશન મંત્રી સમક્ષ ટૅગ અને ફોટો લગાવવામાં ભૂલ થઈ છે તેવી ભૂલ કૉફિનમાં મૃતદેહ રાખવામાં પણ થઈ હોવાની શક્યતા દર્શાવી. કૉફિન ખોલી ખરાઈ કરવાની વાત કરી. લાંબી રકઝકના અંતે તેમણે કૉફિન ખોલવાની મંજૂરી આપી.”